b'\n_START_ARTICLE_\nKik\xc3\xa6rt\n_START_SECTION_\nBeskrivelse\n_START_PARAGRAPH_\nSt\xc3\xa6nglerne er firkantede i tv\xc3\xa6rsnit, og de b\xc3\xa6rer spredtstillede blade, som er uligefinnede. Sm\xc3\xa5bladene er indsk\xc3\xa5ret fra spidsen i 2-5 t\xc3\xa6nder eller flige. Blomsterne sidder enkeltvis i bladhj\xc3\xb8rnerne p\xc3\xa5 lange stilke. Blomsterne er formet som typiske \xc3\xa6rteblomster og har hvide til purpurr\xc3\xb8de eller violette kronblade. Frugterne er korte og oppustede b\xc3\xa6lge, som hver indeholder 2 uregelm\xc3\xa6ssigt formede fr\xc3\xb8, "kik\xc3\xa6rter", som er lysebrune til n\xc3\xa6sten sorte._NEWLINE_Rodnettet er kraftigt med en dybtg\xc3\xa5ende p\xc3\xa6lerod. _NEWLINE_H\xc3\xb8jde x bredde og \xc3\xa5rlig tilv\xc3\xa6kst: 0,75 x 0,50 m (75 x 75 cm/\xc3\xa5r). M\xc3\xa5lene kan bruges til beregning af planteafstande i fx haver.\n_START_SECTION_\nHjemsted\n_START_PARAGRAPH_\nKik\xc3\xa6rteplantens hjemsted fortaber sig i nogen uvished, men den har v\xc3\xa6ret dyrket i Mellem\xc3\xb8sten siden det f\xc3\xb8rste landbrug (se Afgr\xc3\xb8der), s\xc3\xa5 man kan formode, at arten h\xc3\xb8rer hjemme d\xc3\xa9r. Man b\xc3\xb8r v\xc3\xa6re opm\xc3\xa6rksom p\xc3\xa5, at den beskrevne art n\xc3\xa6ppe findes vildtvoksende l\xc3\xa6ngere. I stedet findes dens stamform, Cicer reticulatum, stadig i floraen p\xc3\xa5 stejle bjergskr\xc3\xa5ninger omkring Tigris\' \xc3\xb8vre l\xc3\xb8b nord og \xc3\xb8st for Diyarbak\xc4\xb1r i det \xc3\xb8stlige Tyrkiet.\n_START_SECTION_\nAnvendelse\n_START_PARAGRAPH_\nFrugterne ligner \xc3\xa6rter, men har en rynket overflade. De stammer fra det vestlige Asien og importeres i dag hovedsagelig fra Tyrkiet. De er rige p\xc3\xa5 proteiner, mineraler og kostfiber og har en n\xc3\xb8ddeagtig smag. T\xc3\xb8rrede kik\xc3\xa6rter skal koges 1-2 timer, f\xc3\xb8r de kan spises. Kogetiden neds\xc3\xa6ttes  til ca. 40 minutter, hvis de udbl\xc3\xb8des i 12-24 timer. Kik\xc3\xa6rter anvendes i gryderetter, salater, supper, postejer, hummus og i falafel. _NEWLINE_1 dl t\xc3\xb8rrede kik\xc3\xa6rter (80 gram) giver ca. 3 dl kogte kik\xc3\xa6rter.'